► Нәҡшбәндиә — суфыйсылыҡтың өсөнсө йүнәлеше, уға агрессивлыҡ түгел, ә толерантлыҡ, айыҡ ҡарашлылыҡ хас. Шул уҡ ваҡытта ул бик үҙенсәлекле тәриҡәт, Хоҙай хозурына булған ынтылышта уның үҙенә генә хас ғәмәлиәте бар. Мәҫәлән, зекер әйтеүсе, донъя мәшәҡәттәрен онотоп тороп, бар иғтибарын, уй- кисерештәрен тик бер Хоҙайға йүнәлтергә тейеш. Бында үтәү өсөн бик ҡатмарлы нәмәләр бар: бер тын алыу араһында 24 тапҡыр зекер әйтеп өлгөрөү талап ителә, хатта «йөрәгеңде туҡтатыу» тигән алым бар (бер мәлгә тын алыуыңды, физик йәшәүеңде туҡтатып тороу кеүек метафорик, символик мәғәнәгә эйә), ҡыҫҡараҡ доғаларҙың береһен бер тын алыш эсендә эстән уҡып сығыу, Аллаһ тураһындағы уйың бөтә йәнең-тәнеңде биләп алыуға өлгәшеү һ.б.